Tarybos Reglamentas (EB) Nr. 3050/95
1995 m. gruodžio 22 d.
laikinai sustabdantis autonominių Bendrojo muitų tarifo mokesčių taikymą tam tikriems gaminiams, skirtiems orlaiviams statyti, prižiūrėti ir remontuoti
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 28 straipsnį,
atsižvelgdama į Komisijos pasiūlymą,
kadangi šiame reglamente nurodytų produktų gamyba Bendrijoje šiuo metu yra netinkama arba jie išvis negaminami ir gamintojai negali patenkinti Bendrijos vartotojų pramonės poreikių;
kadangi Bendrijai naudinga visiškai sustabdyti autonominių Bendrojo muitų tarifo mokesčių taikymą šiems gaminiams;
kadangi sprendimą dėl šių autonominių mokesčių taikymo sustabdymo turi priimti Bendrija;
kadangi pastaraisiais metais normos, reguliuojančios orlaivių autonominių mokesčių taikymo laikiną sustabdymą iš esmės nebuvo pakeistos; kadangi siekiant racionaliau įgyvendinti atitinkamas priemones, yra tikslinga neriboti šio reglamento galiojimo trukmės, kadangi prireikus jo taikymo sritį galima pakeisti Tarybos reglamentu;
kadangi, Tarybos ar Komisijos sprendimai, iš dalies pakeičiantys Kombinuotąją nomenklatūrą ir Taric kodus, nesudaro žymių pakeitimų; kadangi siekiant paprastumo, Komisija, pasikonsultavusi su Muitinės kodekso komitetu, būtų įgaliota atlikti reikiamus pakeitimus ir techninius suderinimus su šiuo reglamentu,
PRIĖMĖ ŠĮ REGLAMENTĄ:
1 straipsnis
Autonominių Bendrojo muitų tarifo mokesčių taikymas priede išvardytiems gaminiams turi būti visiškai sustabdytas, jei šie gaminiai skirti orlaiviams, kurių masė be krovinio yra didesnė kaip 2000 kg, statyti, prižiūrėti ir remontuoti. Galutinė naudojimo paskirtis kontroliuojama pagal 1993 m. liepos 2 d. Komisijos reglamento (EEB) Nr. 2454/93 291-304 straipsnių nuostatas, nustatančias Tarybos reglamento (EEB) Nr. 2913/92 dėl Bendrijos muitinės kodekso, įgyvendinimą [1].
2 straipsnis
Pasikeitus Kombinuotajai nomenklatūrai ir Taric kodams, Komisija priima būtinas nuostatas šio reglamento taikymui, t. y. dalinius pakeitimus ir techninius patikslinimus 3 straipsnyje nustatyta tvarka.
3 straipsnis
1. Komisijai padeda Tarybos reglamento (EEB) Nr. 2913/92 [2] 247 straipsniu įkurto Muitinės kodekso komitetas.
2. Komisijos atstovas pateikia komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laikotarpį, kurį nustato pirmininkas atsižvelgdamas į klausimo skubumą. Nuomonė pateikiama EB Sutarties 148 straipsnio 2 dalyje nustatyta balsų dauguma tuo atveju, kai Taryba turi priimti sprendimą remdamasi Komisijos pasiūlymu. Valstybių narių atstovų komitete balsai skaičiuojami taip, kaip nustatyta tame straipsnyje. Pirmininkas nebalsuoja.
Komisija patvirtina priemones, kurios iškart pradedamos taikyti. Tačiau, jei šios priemonės neatitinka Komiteto nuomonės, Komisija nedelsdama apie jas praneša Tarybai. Tokiu atveju Komisija atideda savo patvirtintų priemonių taikymą trims mėnesiams nuo tokio pranešimo datos.
Taryba kvalifikuota balsų dauguma per ankstesnėje pastraipoje nurodytą laikotarpį gali priimti kitokį sprendimą.
4 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1996 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. gruodžio 22 d.